Gedagte vir die dag: Moeder Teresa | Maroela Media
Gedagte vir die dag: Moeder Teresa
Lees: Matteus 19:29
En elkeen wat 'n huis om my ontwil opgegee het, of broers of susters of 'n pa of 'n ma of kinders of grond – hy sal honderd maal soveel terugontvang en boonop die ewige lewe verkry. (Matteus 19:29)
Moeder Teresa word wêreldwyd vereer vir haar versorging van die armes. As 'n mens navorsing doen oor haar lewe, is dit baie interessant om te ontdek dat sy reeds op 12-jarige ouderdom 'n duidelike roeping ontvang het om vir die Here te gaan werk. Sy het haar ouerhuis op 18 verlaat en by die kerk aangesluit. Sy het haar ma en suster daarna nooit weer gesien nie. Moeder Teresa het alles opgegee vir haar Goddelike roeping en haar lewe gewy aan armes in Indië.
As 'n mens betrokke is by uitreike na armes, leer jy baie gou dit is nie die uitdeel van kos of klere wat saak maak nie. Nee, wat werklik saak maak, is die glimlag, die geselsie of die aanraking. Armes word van soveel dinge ontneem waarvan die groot ste seker hulle trots en menswaardigheid is.
By 'n ouetehuis waarby ons die afgelope jare betrokke is, is dit oneindig hartseer om die mense se behoeftes te sien. Hulle is so verskriklik dankbaar vir die kos, maar sodra die pakkie neergesit is, kom die versoek: Wil jy nie 'n oomblik sit nie? Of kan ek vir jou tee maak? Die behoefte aan erkenning, 'n geselsie of selfs aanraking laat jou hart in stukke breek.
In ons teksgedeelte lees ons die Here sê as jy afsien van geld of grond of selfs familie, sal jy soveel meer ontvang. Dit is so maklik om net geld te gee, maar 'n stukkie van jou tyd – dit is wat werklik saak maak. Dien vir 'n slag met jou tyd. Jy sal so verbaas wees oor wat met jou gebeur. Die liefde en vreugde wat jy sal beleef as jy van jou tyd gee, sal jou verstom. Vertrou op die Here, gee met vreugde en kyk wat gebeur!
Here, maak my tyd beskikbaar vir U, want dan sal my beursie en hart ook oop wees vir U. Amen.
Gedagte vir die dag: Van vervelig na opwindend
Sy was 'n katoliek.
Katolieke is nie Christene nie, ons aanbid nie dieselfde Vader nie – ons mag haar nie vereer nie, anders het ons deel aan hul afgodery (hul aanbid beelde).
Godsdiens van die tyd is lank nie meer volgens voorskrif van die Woord nie … daarom dat die wêreld in al haar glorie val.
Gebruik eerder as voorbeeld van goeddoen die laaste gedeelte van Matt. 25 waar ons Verlosser self die voorbeeld stel.
Goeie dade red geen mens nie, al doen jy soveel daarvan soos moeder Theresa. Bybel leer ons beste werke is soos 'n vuil kleed voor Hom. Om gered to word moes sy tot bekering kom en weergebore word deur geloof in Jesus Christus. Talle van haar uitsprake wys dat sy nooit tot daardie reddende geloof gekom het nie.
Mens moet SO versigtig wees om te wil besluit wie is volgens ons "gered" en wie nie. Niemand van ons weet wat is enigiemand se verhouding met God nie, of laat ek eerder Sê: wat is God se verhouding met daardie persoon nie. Net God weet hoekom daardie persoon is en dink soos wat hy doen, net God ken die omstandighede, en daarvolgens sal Hy oordeel. My dogter het hierdie uiters suksesvolle, eerlike, goed gemanierde man met die sagste en mededeelsaamste hart, geken, wie altyd beskikbaar was om sy medemens te help, maar het dadelik 'n moontlike romantiese verhouding met… Lees meer »
Liewe Sam en Johan, al is die Katolieke dan nou nie "christene" nie, God het hulle ook lief, net soos die Moslems, Hindus, Boediste. Die boodskap is dat jy, as mens en christen jou liefde en tyd moet gee. Ons het n bediening om met armes, straatmense en bejaardes te werk. Die feit dat jy stilstaan en sonder oordeel na daardie persoon luister, hom/haar aanraak en in die oë kyk en met oortuiging sê "God het jou lief, ongeag wat of wie jou is" maak soms die verskil om daardie persoon in die Koningkryk van God in te bring. Hou… Lees meer »